### С Т А Т У Тза присъждане на "Наградата на Шумен"в системата на образованието и науката

**Приет с реш. № 764 от 23.12.2010 г., изм. с реш. № 352 от 29.03.2013 г.**

„Наградата на Шумен” в системата на образованието и науката има за цел да удостои с признание и да поощри учители, ученици, студенти и изявени дейци във висшето образование и науката, като популяризира сред обществеността техния висок професионализъм, граждански принос, талант и значими постижения.

**I. Общи положения.**

1. **(изм. с реш. № 352 от 29.03.2013 г.)** “Наградата на Шумен” в системата на образованието и науката се присъжда по случай Деня на българската просвета и култура и на славянската писменост за постижения в системата на образованието и науката през предходната календарна година и се връчва в навечерието или на 24 май. Кметът на Община Шумен и председателят на Общински съвет Шумен връчват “Наградата на Шумен” на отличените на специална церемония. Имената на удостоените с “Наградата на Шумен” се вписват в почетната книга на града.

|  |
| --- |
| ***Стар текст на т. 1, изм. с с реш. № 352 от 29.03.2013 г.****1. „Наградата на Шумен” в системата на образованието и науката се присъжда послучай Деня на българската писменост и култура за постижения през предходната календарна година. Нагрaдите на Шумен в системата на образованието и науката се връчват от Кмета на Общината и Председателя на Общинския съвет на специална церемония. Имената на удостоените с „Наградата на Шумен” се вписват в Почетна книга на града.* |

2. Наградата се присъжда на ученици, студенти, директори на детски заведения, училища и извънучилищни звена, педагогически колективи от детските заведения, училищата на територията на Община Шумен, както и за научни изследвания и постижения в областта на висшето образование и науката.

3. „Наградата на Шумен” е индивидуална или колективна и се присъжда на:

3.1. Ученици.

3.2. Студенти.

3.3. Учители.

3.4. Директори на детски градини, училища и обслужващи звена.

3.5. Преподаватели във Висши училища.

3.6. Научни работници.

3.7. Ученически формации.

3.8. Педагогически колективи.

3.9. Академични структури.

3.10. Научно-изследователски колективи.

4. Индивидуалната „Награда на Шумен” се присъжда по степени на образование и с нея се удостояват избрани за:

4.1. „Ученик на годината” в хуманитарната и природо-математическата област.

4.2. „Ученик на годината” в областта на изкуствата и спорта.

4.3. „Ученик на годината” в областта на професионалното обучение.

4.4. Студент в областта на природните, математическите и инженерните науки.

4.5. Студент в областта на хуманитарните и педагогическите науки.

4.6. „Учител на годината” в системата на ПУВ.

4.7. „Учител на годината” в начална степен на обучение.

4.8. Учител в сферата на природните, математическите и техническите науки.

4.9. Учител в сферата на хуманитарните науки.

4.10. Директор на детска градина, училище и обслужващо звено.

4.11. Награда за принос в сферата на природните, математически и технически науки.

4.12. Награда за принос в сферата на хуманитарните и педагогически науки.

5. Колективната „Награда на Шумен” се присъжда на:

5.1. Ученическа формация.

5.2. Студентска формация.

5.3. Педагогически колектив в системата на предучилищното възпитание, училищното и извънучилищното образование.

5.4. Академичен и научно-изследователски колектив от системата на висшето образование.

6. „Наградата на Шумен” се присъжда за подпомагане на предучилищното възпитание, училищното образование, висшето образование и науката на:

6.1. Физическо лице.

6.2. Юридическо лице.

**II. Критерии за номиниране за постижения в системата на образованието и науката през предходната календарна година:**

1. Номинираните ученици, студенти, ученически и студентски формации трябва да са носители на международни или национални награди в съответната област.

2. Номинираните учители и учителски колективи трябва да отговарят на следните общи изисквания:

2.1. Да са изявени професионалисти, с доказан принос в своята дейност.

2.2. Да са участвали в национални или международни проекти; да проявяват творческа активност и новаторски дух в учебно-възпитателния процес.

2.3. Техни възпитаници да имат успешни изяви на регионално, национално или международно равнище, аргументирани чрез различни информационни източници.

2.4. Да се ползват с авторитет сред своите възпитаници, колеги и обществеността.

3. Номинираните университетски преподаватели, научни работници и научни колективи трябва да отговарят на следните общи изисквания:

3.1. Да са утвърдени, национално признати учени и преподаватели. Да се ползват с авторитет сред академичната и научна общност и обществеността.

3.2. Да са постигнали забележителни постижения в областта на научноизследователската и творческа дейност, аргументирани чрез различни информационни източници.

3.3. Да са участвали в национални или международни проекти, в научни прояви от национално и международно равнище, през предходната календарна година.

3.4. Да са сред инициаторите на престижни научни прояви.

3.5. Да ръководят научноизследователска дейност на докторанти и студенти. Техни студенти да имат успешни изяви на национално и международно ниво през предходната календарна година.

**III. Процедура за определяне на наградите:**

1. Аргументирани предложения за награждаване, придружени с документи /награди, грамоти, отличия, препоръки, анкети, независими оценки и други/ се правят писмено до ПК „Просвета, образование и наука” към Общински съвет – Шумен, в срок до 11 март.

2. Предложения могат да се изготвят от:

2.1. Педагогическите съвети /без I, т. 3.4./

2.2. Училищните настоятелства /за I, т. 3.4./

2.3. РИО на МОН – Шумен.

2.4. Дирекция „Просвета, култура и младежки дейности” при Община – Шумен.

2.5. Катедрен съвет, Факултетски съвет.

2.6. Академичен съвет и научен съвет.

2.7. Студентски съвет.

2.8. Ръководители на научни и творчески екипи.

2.9. Граждански и професионални сдружения и инициативни комитети.

3. В срок до 31 януари ПК „Просвета, образование и наука” съставя предложение за Експертна комисия, която прави селекция на номинациите.

4. Експертната комисия се състои от седем членове, предложени от:

4.1. ПК „Просвета, образование и наука” – двама, от които единият е Председателя на ПК.

4.2. Дирекция „Просвета, култура и младежки дейности” – двама.

4.3. РИО на МОН – един.

4.4. Представител на ВУ и научна организация – по един.

Председателят на ПК „Просвета, образование и наука” е Председател на Експертната комисия.

5. Председателят на ПК „Просвета, образование и наука” предлага на ПК състава на Експертната комисия, която го утвърждава в срок до 11 февруари.

6. В срок до 11 април Експертната комисия изготвя своето предложение до ПК „Просвета, образование и наука”, което включва до три номинации във всяко направление, подредени от първо до трето място. Изборът е с явно гласуване и с обикновено мнозинство.

7. Експертната комисия обявява своите номинации в медиите.

8. ПК „Просвета, образование и наука”, на свое заседание, излъчва не повече от едно предложение във всяко направление. Изборът е с тайно гласуване с мнозинство 50% + 1 глас от всички членове на постоянната комисия..

9. Предложението на ПК „Просвета, образование и наука” към Общински съвет – Шумен се представя пред Общинския съвет в срок до 20-ти април.

10. „Наградата на Шумен” в системата на образованието и науката се състои от:

10.1. За ученици и студенти – диплом и парична награда в размер на 200 лв.

10.2. За директори на детски заведения, училища и извънучилищни звена, учители и преподаватели във ВУ, научни работници и изследователи – диплом, знак на Общината и парична награда в размерна 600 лв.

10.3. За колективни награди – диплом, плакет и парична награда в размерна 800 лв.

10.4. За юридически и физически лица, подпомагащи образованието и науката – диплом и знак на Общината.

11. Средствата за наградите се осигуряват от Община Шумен и спомоществователи.

**IV. Преходни разпоредби.**

1. Настоящият статут отменя „Статут на присъждане на „Наградата на Шумен” в системата на образованието и науката, приет от Общински съвет – Шумен, с решение № 77 / 04.04.2008 г.

2. Настоящият статут влиза в сила на следващия ден след публикуването му в местен ежедневник.